Resolución do DOG nº 16 do 2014/1/24 - Xunta de Galicia\nDOG Núm. 16 Venres, 24 de xaneiro de 2014 Páx. 3009\nRESOLUCIÓN do 30 de decembro de 2013 pola que se establecen as bases reguladoras para a concesión, en réxime de concorrencia non competitiva, das subvencións para o fomento da propiedade industrial no ámbito da Comunidade Autónoma de Galicia (Programa i2C PI), cofinanciadas polo Fondo Europeo de Desenvolvemento Rexional, no marco do programa operativo Feder Galicia 2007-2013, e se procede á súa convocatoria para o ano 2014 (código de procedemento IN525A).\nA Constitución española recolle no seu artigo 149.1º.9 como competencia exclusiva do Estado a lexislación sobre propiedade intelectual e industrial.\nO traspaso da competencia de execución en materia de propiedade industrial foi incluído no Real decreto 2563/1982, do 24 de xullo, de transferencia de funcións e servizos do Estado en materia de industria, e o seu desempeño foi atribuído á Consellería de Industria polo Decreto 132/1982, do 4 de novembro.\nA Lei 5/2013, do 30 de maio, de fomento da investigación e da innovación de Galicia, no seu artigo 1, establece como obxectivo xeral o fomento da investigación científica e a innovación tecnolóxica para promover o desenvolvemento económico, social e produtivo de Galicia. Esta lei, no seu capítulo II, crea o Plan galego de investigación, desenvolvemento e innovación tecnolóxica, como unha ferramenta encamiñada ao logro deste obxectivo. O Consello da Xunta de Galicia, na súa reunión do 23 de decembro de 2010, aprobou o Plan galego de investigación, innovación e crecemento 2011-2015 (en diante Plan I2C).\nO Decreto 89/2011, do 31 de marzo, polo que se modifica o Decreto 332/2009, do 11 de xuño, polo que se establece a estrutura orgánica da Consellería de Educación e Ordenación Universitaria, e o Decreto 324/2009, do 11 de xuño, polo que se establece a estrutura orgánica da Consellería de Economía e Industria, establece que lle corresponde á Dirección Xeral de I+D+i, entre outras funcións, a planificación, coordinación, execución e seguimento das competencias que en materia de investigación ten atribuídas a Comunidade Autónoma de Galicia; a elaboración, xestión, coordinación e control do Plan galego de investigación, desenvolvemento e innovación tecnolóxica; a planificación, coordinación, execución e seguimento das competencias e funcións da Consellería nas materias de innovación tecnolóxica e innovación na xestión dos sectores produtivos, de infraestruturas tecnolóxicas e de propiedade industrial.\nUnha vez constituída a Axencia Galega de Innovación, establecida no Decreto 50/2012, do 12 de xaneiro (DOG núm. 19, do 19 de xaneiro), polo que se crea a Axencia Galega de Innovación e se aproban os seus estatutos, e de acordo co disposto na súa disposición adicional primeira quedou suprimida a Dirección Xeral de Investigación, Desenvolvemento e Innovación da Consellería de Economía e Industria, e a Axencia subrogouse na totalidade dos seus dereitos e obrigas derivados do exercicio das correspondentes competencias e sucedeuna en todas as súas competencias. O artigo 9 do Decreto 50/2102, do 12 de xaneiro, establece que lle corresponde a este centro directivo xestionar e outorgar as subvencións nas materias da súa competencia, de acordo co establecido na Lei 9/2007, do 3 de xuño, de subvencións de Galicia, e a normativa que a desenvolva.\nO Plan I2C ten un especial empeño en promover o crecemento empresarial. En relación cos contidos da presente convocatoria, cabe destacar dentro do Plan I2C, que se estrutura en desafíos, eixos estratéxicos e liñas de actuación asociadas aos diferentes eixos, o denominado desafío 4, de crecemento empresarial; como eixos estratéxicos cómpre subliñar o eixo estratéxico 4, que se orienta a dar valor ao coñecemento a través da súa transferencia ao tecido empresarial como motor de innovación e desenvolvemento económico, sendo unha das súas liñas de actuación o impulso de accións para protexer a propiedade intelectual.\nNa presente convocatoria están previstas axudas ás empresas para a protección da propiedade industrial desenvolvida por empresas en Galicia, que quedarán suxeitas ao réxime de axudas de minimis establecidas nos seguintes regulamentos comunitarios: Regulamento (CE) 1998/2006 da Comisión da Unión Europea, do 15 de decembro, relativo á aplicación dos artigos 87 e 88 do Tratado CE ás axudas de minimis (DOUE nº L379/5, do 28 de decembro); Regulamento (CE) 875/2007 da Comisión, do 24 de xullo, relativo á aplicación dos artigos 87 y 88 do Tratado CE ás axudas de minimis no sector pesqueiro (DOUE nº L193/6, do 25 de xullo) e que modifica o Regulamento (CE) 1860/2004; Regulamento (CE) 1535/2007 da Comisión, do 20 de decembro, relativo á aplicación dos artigos 87 e 88 do Tratado CE ás axudas de minimis no sector da produción de produtos agrícolas (DOUE nº L 337/35, do 21 de decembro).\nA convocatoria tramítase ao abeiro da Orde da Consellería de Economía e Facenda do 11 de febreiro de 1998, modificada polas ordes do 27 de novembro de 2000 e do 25 de outubro de 2001, pola que se regula a tramitación anticipada dos expedientes de gasto.\nDe acordo co establecido na Lei 9/2007, do 13 de xuño, de subvencións de Galicia (en diante Lei 9/2007), esta convocatoria tramítase na modalidade de concorrencia non competitiva, de modo que as solicitudes de subvención serán atendidas respectando a súa orde de entrada e sen comparación con outras solicitudes, ata o esgotamento do crédito dispoñible. O feito de non acudir ao procedemento de concorrencia competitiva motívase porque as axudas se outorgarán polo simple feito de cumprir uns requisitos regrados e fixados de forma clara nesta convocatoria de subvencións, de tal maneira que non é axeitado, atendendo á finalidade e ao obxecto da axuda, establecer criterios de gradación entre os posibles beneficiarios, para os efectos de proceder á comparación das súas solicitudes.\n1. Esta resolución ten por obxecto aprobar as bases reguladoras polas que se rexerá a concesión das axudas da Axencia Galega de Innovación para o fomento da propiedade industrial (código de procedemento: IN525A), que se inclúen como anexo I.\n2. Así mesmo, por medio desta resolución convócanse as devanditas subvencións para o ano 2014.\n3. a. O procedemento de concesión destas subvencións tramitarase en réxime de concorrencia non competitiva, de acordo co establecido na Lei 9/2007 que no seu artigo 19.2º establece que as bases reguladoras das convocatorias de axudas poderán excepcionar do requisito de fixar unha orde de prelación entre as solicitudes presentadas que reúnan os requisitos establecidos cando, polo obxecto e a finalidade da subvención, non sexa necesario realizar a comparación e prelación das solicitudes presentadas nun único procedemento ata o esgotamento do crédito orzamentario coas garantías previstas no artigo 31.4º desta lei.\nb. A concesión destas axudas estará en todo caso condicionada á existencia de crédito orzamentario e, no caso de esgotamento do crédito, a Administración publicará a indicada circunstancia, o que implicará a non admisión das solicitudes posteriores, sen prexuízo de que a Administración poida optar por incrementar o crédito orzamentario nos seguintes supostos:\n4. Este réxime de axudas quedará suxeito ao réxime de axudas de minimis establecidas nos seguintes regulamentos comunitarios: Regulamento (CE) 1998/2006 da Comisión da Unión Europea, do 15 de decembro; Regulamento (CE) 875/2007 da Comisión, do 24 de xullo; Regulamento (CE) 1535/2007 da Comisión, do 20 de decembro. De acordo co establecido nestes regulamentos comunitarios:\na) Non se poderán conceder as axudas recollidas nesta convocatoria ás empresas en crise, ao sector do carbón e aos demais sectores recollidos no artigo 1.1 do Regulamento (CE) 1998/2006 da Comisión. As empresas pertencentes ao sector pesqueiro, recollidas no Regulamento (CE) 875/2007 da Comisión, e as empresas do sector da produción de produtos agrícolas, recollidas no Regulamento (CE) 1535/2007 da Comisión, si poderán ser beneficiarias da presente convocatoria.\nb) De acordo co establecido no Regulamento (CE) 1998/2006 da Comisión, a axuda total de minimis concedida a unha empresa determinada non será superior a 200.000 euros durante calquera período de tres exercicios fiscais. A axuda total de minimis concedida a unha empresa que opere no sector do transporte por estrada non será superior a 100.000 euros durante calquera período de tres exercicios fiscais.\nPara as empresas do sector pesqueiro, a axuda total de minimis concedida a unha empresa determinada non será superior a 30.000 euros durante calquera período de tres exercicios fiscais, de acordo co establecido no Regulamento (CE) 875/2007 da Comisión.\nPara as empresas do sector da produción de produtos agrícolas, a axuda total de minimis concedida a unha empresa determinada non será superior a 7.500 euros durante calquera período de tres exercicios fiscais, de acordo co establecido no Regulamento (CE) 1535/2007 da Comisión.\nEstes límites aplicaranse independentemente da forma da axuda de minimis ou do obxectivo perseguido e indistintamente de se a axuda concedida polo Estado membro está financiada total ou parcialmente mediante recursos de orixe comunitaria. O período determinarase tomando como referencia os exercicios fiscais empregados pola empresa no Estado membro correspondente.\nPara poder ser beneficiario das subvencións deberá presentarse unha solicitude axustada aos modelos normalizados que figuran como anexos desta resolución, que irán acompañados dos documentos que se especifican no artigo 3 das correspondentes bases reguladoras.\n1. Para poder ser beneficiario das subvencións deberá presentarse unha solicitude axustada ao modelo normalizado que se inclúe como anexo II desta resolución, que irá acompañada dos documentos que se especifican no artigo 3 das correspondentes bases reguladoras.\n2. A solicitude de subvención (anexo II) poderase obter, cubrir ou imprimir a través dos enderezos da internet https://sede.xunta.es ou http://gain.xunta.es/ da Xunta de Galicia facendo uso do enlace dispoñible co procedemento IN525A.\n3. As solicitudes deberán presentarse preferiblemente por vía electrónica a través do formulario normalizado dispoñible na sede electrónica da Xunta de Galicia, https://sede.xunta.es, de acordo co establecido nos artigos 27 da Lei 11/2007, do 22 de xuño, de acceso dos cidadáns aos servizos públicos, e 24 do Decreto 198/2010, polo que se regula o desenvolvemento da Administración electrónica na Xunta de Galicia e nas entidades dela dependentes. Para a presentación das solicitudes será necesario o documento nacional de identidade electrónico ou calquera dos certificados electrónicos recoñecidos pola sede electrónica da Xunta de Galicia.\nAlternativamente, tamén se poderán presentar as solicitudes en soporte papel por calquera dos medios establecidos no artigo 38.4 da Lei 30/1992, de réxime xurídico das administracións públicas e do procedemento administrativo común (en diante LRXAP-PAC) utilizando o formulario normalizado dispoñible na sede electrónica da Xunta de Galicia.\n4. O prazo de presentación de solicitudes comezará o día seguinte ao da publicación desta orde no Diario Oficial de Galicia e rematará o 31 de maio de 2014, salvo que se produza o suposto de esgotamento de crédito previsto no artigo 8.3º desta resolución. Neste caso, informarase do peche adiantado do prazo de solicitude a través da páxina web da Axencia Galega de Innovación e no Diario Oficial de Galicia.\na) Na páxina web oficial da Axencia Galega de Innovación (http://gain.xunta.es/), na súa epígrafe de «Axudas».\nb) Nos teléfonos 981 95 73 90 e 981 95 73 91 da devandita axencia.\n3. De acordo co establecido no artigo 14 letra ñ) da Lei 9/2007, as entidades beneficiarias quedan informadas da existencia do Rexistro Público de Subvencións e dos aspectos previstos no artigo 5 da Lei orgánica 15/1999, do 13 de decembro, de protección de datos de carácter persoal (en diante Lei 15/1999).\n1. As subvencións imputaranse á aplicación orzamentaria que se indica neste artigo, na cal existe crédito axeitado e suficiente nos orzamentos da Comunidade Autónoma para o ano 2014. A aplicación orzamentaria con que se financian estas axudas poderá estar financiada polo Feder Galicia 2007-2013, eixe 2, tema prioritario 09, actuación 1 e con FCI. O importe financiado por estes fondos repartiríase nun 80 % de Feder e nun 20 % de FCI.\nDe conformidade co establecido na Orde do 11 de febreiro de 1998, modificada pola Orde do 27 de novembro de 2000 e pola Orde do 25 de outubro de 2001, pola que se regula a tramitación anticipada de expedientes de gasto, a concesión destas subvencións queda condicionada á existencia de crédito adecuado e suficiente no momento da resolución de adxudicación.\n2. A axuda que se vai conceder asume a forma de subvención a fondo perdido e a súa contía será o 70 % dos gastos subvencionables, sempre que exista crédito.\n1. A presentación da solicitude implica o coñecemento e a aceptación destas bases reguladoras. De conformidade co artigo 20.3º da Lei 9/2007, cos artigos 6.2.b) e 9 da Lei 11/2007, do 22 de xuño, de acceso electrónico dos cidadáns aos servizos públicos, e co artigo 35 do Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes, a presentación da solicitude de concesión da subvención comportará a autorización do solicitante ao órgano xestor para solicitar e obter da Axencia Estatal da Administración Tributaria os datos identificativos necesarios (identificador do NIF-NIE-DNI, apelidos e nome ou razón social, e domicilio fiscal) e as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Axencia Tributaria de Galicia. Non obstante, o solicitante poderá denegar expresamente o consentimento, e neste caso deberá presentar as certificacións nos termos previstos regulamentariamente.\nNo caso específico do DNI e o NIE, o solicitante tamén poderá prestar o consentimento para que o órgano xestor acceda ao Sistema de verificación de datos de identidade (SVDI) do Ministerio de Facenda e Administracións Públicas, de conformidade co Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos (DOG nº 221, do 13 de novembro) e coa Orde do 12 de xaneiro de 2012 pola que se regula a habilitación de procedementos administrativos e servizos na Administración xeral e no sector público autonómico de Galicia (DOG núm. 10, do 16 de xaneiro).\nAsí mesmo, cando o solicitante identifique nos formularios normalizados que o documento relativo ao poder de representación legal da entidade solicitante xa está inscrito nun rexistro mercantil, en lugar de achegar o dito documento, o órgano instrutor accederá á citada información mercantil, sen ningún custo para o solicitante, e comprobará que os datos declarados polo solicitante son exactos e que están en vigor. Será condición necesaria neste caso que os representantes teñan plenos poderes de administración da entidade mercantil tales como a administración única, administración solidaria ou mancomunada, ou mesmo o cargo de conselleiro delegado. Nos formularios de solicitude deberá indicarse entre os indicados o tipo de apoderamento, Rexistro Mercantil Provincial da inscrición e o número da inscrición (1ª no caso da escritura de constitución, 2ª, 3ª etc.).\nPara outros apoderados de entidades mercantís distintos dos anteriores, aínda que dispoñan de poderes xerais ou especiais inscritos nun rexistro mercantil, non poderá acreditarse a súa representación por esta vía dadas as características técnicas da consulta ao Rexistro Mercantil, tendo que achegar a documentación segundo o indicado no artigo 3 das bases.\nAdvírtese que con este procedemento as empresas non teñen que presentar á Xunta de Galicia múltiples escrituras que recollen distintos feitos rexistrais ao longo da vida da sociedade, tales como constitución, modificación de obxecto social, cambio de nome ou denominación social, renovación de cargos etc., xa que a información facilitada polo Rexistro Mercantil está actualizada incluíndo todos os datos vixentes.\nAdvírtese que o acceso público á información do Rexistro Mercantil non está suxeita a autorización polo interesado, mais a Axencia Galega de Innovación só accederá a dita información cando o interesado expresamente identifique que non presenta determinada documentación por xa estar inscrita nun rexistro mercantil, sen menoscabo da posibilidade que ten o órgano xestor para comprobar outras circunstancias que poidan concorrer no expediente como a existencia de declaración concursal, ou outras circunstancias inscritibles que imposibiliten a concesión dunha axuda pública.\nEste dereito pode exercerse de acordo co disposto no artigo 6.2.b), no artigo 9 da Lei 11/2007, do 22 de xuño, de acceso electrónico dos cidadáns aos servizos públicos, no artigo 35 do Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes, e no artigo 4 da Orde do 12 de xaneiro de 2012 pola que se regula a habilitación de procedementos administrativos e servizos na Administración xeral e no sector público autonómico de Galicia.\n2. Así mesmo, consonte co establecido na alínea f) do artigo 35 da LRXAP-PAC, se o solicitante indica que certos documentos que se deban usar neste procedemento xa están en poder da Administración actuante, a presentación da solicitude implica a autorización ao órgano instrutor para acceder a ela. Neste caso, o solicitante deberá facer constar a data e o órgano en que foron presentados ou, de ser o caso, emitidos, e non poden ter transcorrido máis de cinco anos desde a finalización do procedemento a que correspondan.\n4. De conformidade co artigo 13.4 da Lei 4/2006, do 30 de xuño (en diante Lei 4/2006), de transparencia e de boas prácticas na Administración pública galega, e co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia, a Axencia Galega de Innovación publicará na súa páxina web oficial a relación dos beneficiarios e o importe das axudas concedidas. Incluirá, igualmente, as referidas axudas e as sancións que, como consecuencia delas, poidan impoñerse nos correspondentes rexistros públicos, polo que a presentación da solicitude leva implícita a autorización para o tratamento necesario dos datos dos beneficiarios e a referida publicidade.\nA finalidade da recollida dos datos persoais será estritamente a xestión e tramitación do expediente correspondente e as que deriven da aplicación da Lei 4/2006.\nOs datos non serán obxecto de cesión a terceiros; non obstante, a Axencia Galega de Innovación revelaralles ás autoridades públicas competentes os datos persoais e calquera outra información que estea no seu poder ou sexa accesible a través dos seus sistemas e sexa requirida de conformidade coas disposicións legais e regulamentarias aplicables ao caso. Decláranse recoñecidos e poderán exercese os dereitos de acceso, cancelación, rectificación e oposición por escrito e achegando identificación suficiente ao seguinte enderezo: rúa dos Feáns, 7, baixo, 15706 Santiago de Compostela, ou ben mediante o procedemento habilitado para o efecto e que se poderá atopar na Guía do cidadán da páxina web da Xunta de Galicia.\nA Axencia Galega de Innovación será o órgano competente para a instrución do procedemento de concesión das subvencións. Corresponderalle ao director da Axencia Galega de Innovación ditar as resolucións de concesión e pagamento.\nEste requirimento de emenda tamén se fará se das certificacións obtidas de conformidade co artigo 6.1 desta convocatoria resulta que o solicitante non está ao día no pagamento das súas obrigas tributarias co Estado, coa Comunidade Autónoma e coa Seguridade Social.\n• A data de prioridade, para os efectos de reservar o crédito necesario para atender a posible subvención, será a data en que a correspondente solicitude de subvención se presente, nalgún dos lugares previstos no artigo 3 desta resolución.\nNo caso de coincidencia na data de presentación entre dúas ou máis solicitudes, presentadas en rexistros diferentes, a orde de prioridade virá determinada polo número e data de entrada no rexistro do Segapi.\n4. Os expedientes que non cumpran as exixencias contidas nesta convocatoria, nas bases reguladoras ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de non admisión, na cal se indicarán as causas desta.\n5. O non axustarse aos termos da convocatoria, así como a ocultación de datos, a súa alteración ou calquera outra manipulación da información será causa da desestimación da solicitude, sen prexuízo do disposto nos artigos 50 e seguintes da Lei 9/2007.\n1. Instruído o procedemento, e antes de redactar a proposta de resolución, poráselles de manifesto aos interesados para que, nun prazo de dez días, poidan formular alegacións e presentar os documentos e xustificacións que consideren pertinentes. Así mesmo, nesa notificación comunicarase o importe previsto da axuda (expresado en equivalente bruto de subvención) e o seu carácter de minimis, facendo referencia expresa ao regulamento comunitario que sexa de aplicación á empresa beneficiaria segundo o sector a que pertenza: Regulamento (CE) 1998/2006 da Comisión da Unión Europea, do 15 de decembro, relativo á aplicación dos artigos 87 e 88 do Tratado CE ás axudas de minimis (DOUE nº L379/5, do 28 de decembro); Regulamento (CE) 875/2007 da Comisión, do 24 de xullo, relativo á aplicación dos artigos 87 y 88 do Tratado CE ás axudas de minimis no sector pesqueiro (DOUE nº L193/6, do 25 de xullo) e que modifica o Regulamento (CE) 1860/2004; Regulamento (CE) 1535/2007 da Comisión, do 20 de decembro, relativo á aplicación dos artigos 87 e 88 do Tratado CE ás axudas de minimis no sector da produción de produtos agrícolas (DOUE nº L 337/35, do 21 de decembro).\n1. Unha vez concluído o trámite de audiencia e segundo o que dispón o artigo 21.4º da Lei 9/2007, ao non ser tidos en conta outros feitos nin outras alegacións e probas que as aducidas polos interesados, o director da Axencia Galega de Innovación formulará a resolución de concesión ou denegación da axuda, que será motivada, de acordo co establecido nestas bases. A Axencia Galega de Innovación adoptará as medidas necesarias para a instrución dos correspondentes expedientes de gasto.\n2. O prazo máximo para resolver e notificar a resolución ao interesado será de cinco meses contados a partir do día seguinte ao da publicación da resolución de convocatoria no Diario Oficial de Galicia. Se transcorre este prazo sen que se dite resolución expresa, os interesados poderán entender desestimadas as súas solicitudes por silencio administrativo.\n3. Segundo dispón o artigo 24 da Lei 9/2007, todas as resolucións serán notificadas de acordo co establecido nos artigos 58 e 59 da LRXAP-PAC.\nb) Someterse ás actuacións de comprobación que deba efectuar o órgano concedente, ás de control financeiro que corresponden á Intervención Xeral da Comunidade Autónoma en relación coa subvención concedida, ás previstas na lexislación do Tribunal de Contas e do Consello de Contas e, se é o caso, ás dos servizos financeiros da Comisión Europea e do Tribunal de Contas Europeo, así como someterse ás verificacións do artigo 13 do Regulamento (CE) nº 1828/2006, da Comisión, e achegar canta información lles sexa requirida no exercicio das actuacións anteriores.\nc) Comunicarlle á Axencia Galega de Innovación a obtención de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.\nd) Manter as actividades subvencionadas durante un período mínimo de cinco anos desde a data de solicitude de axudas ao abeiro da presente convocatoria. O beneficiario terá que comunicar á Axencia Galega de Innovación a perda da titularidade da invención se esta se produce antes de cinco anos despois da data de solicitude da subvención; a non comunicación da dita perda de titularidade implicará o reintegro da subvención concedida para os custos correspondentes.\nEn caso de licenza ou cesión dos títulos de propiedade industrial cuxos gastos de tramitación sexan subvencionados a través desta convocatoria, nos correspondentes contratos deberá deixarse constancia do financiamento con fondos Feder dos ditos gastos e deberá facerse chegar copia dos ditos contratos á Axencia Galega de Innovación no prazo dun mes tras a súa sinatura.\ne) Cumprir as medidas en materia de información e publicidade reguladas na sección 1 do capítulo II do Regulamento (CE) núm. 1828/2006 da Comisión, do 8 de decembro, polo que se fixan normas de desenvolvemento para o Regulamento (CE) núm. 1083/2006 do Consello, coas modificacións introducidas polo Regulamento (CE) núm. 846/2009 da Comisión, do 1 de setembro. Estas medidas están recollidas na Guía de publicidade e información das intervencións cofinanciadas polos fondos estruturais 2007-2013 que pode consultarse nas seguintes páxinas web:\nf) Os beneficiarios deberán manter un sistema de contabilidade separado ou un código contable axeitado que facilite unha pista de auditoría apropiada en relación con todos os gastos correspondentes cos investimentos realizados ao abeiro desta resolución, e deberán conservar a documentación xustificativa dos devanditos investimentos por un período de tres anos a partir do peche do Programa operativo, de acordo co disposto nos artigos 60 e 90 do Regulamento (CE) núm. 1083/2006 do Consello, do 11 de xullo.\nArtigo 13. Graduación dos incumprimentos, reintegros e sancións\n2. O incumprimento total dos fins para os cales se concedeu a subvención, determinado a través dos mecanismos de seguimento e control ou da realización do investimento financiable será causa de perda do dereito ao cobramento ou reintegro total da subvención.\n3. O incumprimento parcial dos fins para os cales se concedeu a axuda, determinado a través dos mecanismos de seguimento e control, da realización do investimento financiable ou da obriga de xustificación dará lugar á perda do dereito ao cobramento da subvención ou ao reintegro parcial da subvención na porcentaxe correspondente ao investimento non efectuado ou non xustificado.\n4. Sen prexuízo do anterior, aos beneficiarios das subvencións reguladas nesta resolución seralles de aplicación o réxime de infraccións e sancións previsto nos artigos 50 e seguintes da Lei 9/2007.\n2. A Axencia Galega de Innovación, polos medios que considere poderá realizar nas entidades perceptoras de subvencións, en calquera momento, as comprobacións e aclaracións que considere necesarias para o correcto desenvolvemento do proxecto, así como do cumprimento das medidas de publicidade de orixe dos fondos; se se constata unha incorrecta utilización dos fondos ou un desvío dos obxectivos, poderá propoñer a revogación da subvención concedida.\nAsí mesmo, poderá convocar os responsables da entidade beneficiaria, se o considera necesario, a unha entrevista en relación coa execución das actividades e os resultados obtidos.\n3. Ademais do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o Decreto lexislativo 1/1999, do 7 de outubro, de réxime financeiro e orzamentario de Galicia (en diante DL 1/1999) e a súa normativa de desenvolvemento. Así mesmo, estarán sometidas ás actuacións de comprobación previstas na lexislación do Tribunal de Contas e do Consello de Contas, ás da autoridade de xestión e, de ser o caso, ás dos servizos financeiros da Comisión Europea e do Tribunal de Contas Europeo, así como ás verificacións do artigo 13 do Regulamento (CE) nº 1828/2006, da Comisión, e deberán achegar canta información lles sexa requirida no exercicio das actuacións anteriores.\nPara todo o non previsto nestas bases observarase o previsto na normativa básica da Lei estatal 38/2003, de subvencións, do Real decreto 887/2006, do 21 de xullo, que a de-senvolve e da Orde EHA/524/2008, do Ministerio de Economía e Facenda, do 26 de febreiro, pola que se aproban os gastos subvencionables dos programas operativos do Feder e do Fondo de Cohesión, así como na Lei 9/2007, do 13 de xuño, de subvencións de Galicia, e o Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\nÉ de aplicación a este réxime de axudas o Regulamento (CE) 1998/2006 da Comisión da Unión Europea, do 15 de decembro, relativo á aplicación dos artigos 87 e 88 do Tratado CE ás axudas de minimis (DOUE nº L379/5, do 28 de decembro), o Regulamento (CE) 875/2007 da Comisión, do 24 de xullo, relativo á aplicación dos artigos 87 y 88 do Tratado CE ás axudas de minimis no sector pesqueiro (DOUE nº L193/6, do 25 de xullo) e que modifica o Regulamento (CE) 1860/2004, o Regulamento (CE) 1535/2007 da Comisión, do 20 de decembro, relativo á aplicación dos artigos 87 e 88 do Tratado CE ás axudas de minimis no sector da produción de produtos agrícolas (DOUE nº L 337/35, do 21 de decembro), o Regulamento (CE) núm. 1080/2006 do Parlamento Europeo e do Consello do 5 de xullo de 2006 relativo ao Feder, e o Regulamento (CE) núm. 1083/2006 do Consello, de 11 de xullo polo que se establecen as disposicións xerais relativas ao Feder, ao FSE e ao Fondo de Cohesión. Así mesmo, é aplicable o Regulamento (CE) núm. 1828/2006, da Comisión, do 8 de decembro, modificado polo Regulamento (CE) núm. 846/2009 da Comisión, do 1 de setembro e a restante normativa que resulte de aplicación.\ndas subvencións para o fomento das innovacións técnicas (invencións)\n(código de procedemento: IN525A)\n1. O obxectivo das subvencións reguladas nestas bases é fomentar a protección da propiedade industrial en Galicia, tanto a nivel nacional como internacional, para garantir a plena explotación dos resultados das nosas innovacións mediante o impulso da protección das innovacións técnicas (invencións).\n2. Estas subvencións destinaranse a atender os gastos derivados da tramitación de solicitudes de títulos de propiedade industrial relativos a invencións e da súa renovación, ante as oficinas nacionais, rexionais ou internacionais. Dentro destas tramitacións inclúense como subvencionables, sempre que cumpran os requisitos da Orde EHA/524/2008, do Ministerio de Economía e Facenda, do 26 de febreiro, pola que se aproban os gastos subvencionables dos programas operativos do Feder e do Fondo de Cohesión, os seguintes conceptos e gastos:\na) Solicitude dos títulos de propiedade industrial correspondentes a invencións. Dentro deste concepto inclúense todos os trámites que sexan necesarios para a solicitude do título correspondente e que supoñan o pagamento dunha taxa oficial ante a oficina de propiedade industrial correspondente, así como a transformación ou a extensión territorial de títulos existentes. Terán a consideración de gastos subvencionables os seguintes:\n• Os gastos de consultoría externa asociados á preparación e presentación ante as ditas oficinas da documentación correspondente aos trámites citados. Establécense unhas contías máximas subvencionables para estes gastos de consultoría que se recollen no anexo V.\nb) Mantemento dos títulos de propiedade industrial correspondentes a invencións. Dentro deste concepto inclúense todos os trámites correspondentes á renovación e posta en explotación de patentes e modelos de utilidade realizados ante a oficina oficial de propiedade industrial correspondente. Terán a consideración de gastos subvencionables os seguintes:\nc) Análises de rexistrabilidade dos títulos de propiedade industrial correspondentes a invencións. Terán a consideración de gastos subvencionables os seguintes:\n• Os prezos públicos aplicados pola Oficina Española de Patentes e Marcas asociados a realización de buscas retrospectivas ou informes tecnolóxicos de patentes.\n• Os gastos de consultoría externa asociados á realización de buscas de antecedentes rexistrais ou informes de rexistrabilidade, efectuados con carácter previo á solicitude de protección do título de que se trate. Establécense unhas contías máximas subvencionables para estes gastos de consultoría que se recollen no anexo V.\nA subvencionabilidade destes gastos está condicionada á presentación, ante a oficina de que se trate, da solicitude do título correspondente.\n3. Con respecto aos gastos descritos no número 2 deste artigo, non serán subvencionables os seguintes:\n• No caso de trámites realizados ante a Oficina Española de Patentes e Marcas (OEPM), os gastos de intermediación entre o solicitante de subvención e a consultora externa prestadora do servizo para o cal se solicita subvención; é dicir, soamente se subvencionarán os gastos de consultoría da entidade que realizou efectivamente a tramitación, e non os da que serviu de mero intermediario.\n• No caso de trámites realizados ante as oficinas oficiais de propiedade industrial fóra de España, soamente se subvencionará un gasto de consultoría ou asesoramento para cada trámite realizado.\n4. O solicitante de subvención para os gastos subvencionables referidos no punto 2 letras a), b) e c) deste artigo, deberá ser o peticionario ou o titular dos títulos de propiedade industrial correspondentes.\nNo caso de que haxa máis dun solicitante do título de propiedade industrial, o solicitante da axuda deberá declarar que o resto das partes interesadas (cotitulares) están informadas e conformes con que o solicitante da axuda pedise esta subvención. Deberá cubrir a correspondente declaración no anexo II.\nEn calquera caso, deberá nomearse un representante único ou representante dos cotitulares, con poderes suficientes para cumprir as obrigas que, como beneficiarios, lles correspondan, de acordo co establecido no artigo 8.3 da Lei 9/2007, de subvencións de Galicia.\nNa solicitude de subvención, cada cotitular que solicite a axuda reflicitirá a proporción de gasto asumida por el, así como o correspondente importe da subvención proporcional que solicita. Na resolución de concesión de axudas deixarase constancia neste caso dos gastos asumidos e subvencionados a cada cotitular.\nNo caso de que os solicitantes sexan de natureza xurídica distinta e algún ou algúns deles non poidan ser beneficiarios desta subvención de conformidade co artigo 2 destas bases, a axuda que se outorgue será proporcional aos gastos sufragados polos posibles beneficiarios segundo se declare ou se xustifique na documentación achegada.\n5. Será de aplicación o disposto nos artigos 27 da Lei 9/2007 e 43 do Decreto 11/2009, do 8 de xaneiro, polo que se aproba o Regulamento da Lei 9/2007.\nEnténdese por subcontratación cando o beneficiario concerta con terceiros a execución total ou parcial da actividade que constitúa o obxecto da subvención.\nOs beneficiarios das axudas reguladas nesta resolución de convocatoria poderán subcontratar ata o 100 % do importe da actividade subvencionada.\nNon se poderá subcontratar a actividade subvencionada con empresas vinculadas co solicitante das axudas.\n6. Estas subvencións terán unha única anualidade, e só se admitirán aqueles gastos, dos relacionados no punto 2 deste artigo, que fosen realizados e pagados dentro do período comprendido entre o 1 de xaneiro de 2014 e a data de presentación da solicitude de subvención. O prazo límite para a presentación de solicitudes de subvención está regulado no artigo 3.4º desta resolución.\n1. Poderán ser beneficiarios destas subvencións, sen prexuízo de reunir os demais requisitos establecidos na convocatoria e nestas bases, e segundo os conceptos e gastos subvencionables descritos no artigo 1.2º destas bases, as empresas de carácter privado con personalidade xurídica que estean validamente constituídas no momento de presentación das solicitudes, que teñan o seu domicilio social ou algún centro produtivo na Comunidade Autónoma de Galicia, sempre que os conceptos para os cales solicitan a subvención teñan aplicación directa nestes centros produtivos.\n2. Non se poderán conceder as axudas recollidas nesta convocatoria ás empresas en crise, ao sector do carbón e aos demais sectores recollidos no artigo 1.1 do Regulamento (CE) 1998/2006 da Comisión. As empresas pertencentes ao sector pesqueiro, recollidas no Regulamento (CE) 875/2007 da Comisión, e as empresas do sector da produción de produtos agrícolas, recollidas no Regulamento (CE) 1535/2007 da Comisión, si poderán ser beneficiarias da presente convocatoria.\nAs entidades beneficiarias non poderán ter a consideración de empresa en crise conforme o disposto no artigo 1.7 do Regulamento (CE) 800/2008, do 6 de agosto, da Comisión en relación coas pemes e conforme o disposto no número 2.1 das Directrices comunitarias sobre axudas estatais de salvamento e reestruturación de empresas en crise (2004/C 244/02) en relación coas grandes empresas.\n2. A presentación da solicitude de concesión de subvención polo interesado comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a consellería competente en materia de facenda da Xunta de Galicia segundo o establecido no artigo 20.3 da Lei 9/2007, do 13 de xuño, de subvencións de Galicia. Non obstante, a persoa solicitante poderá denegar expresamente o consentimento, e neste caso deberá presentar a certificación nos termos previstos regulamentariamente.\n3. Xunto coas solicitudes deberá achegarse a seguinte documentación:\na) Unha copia compulsada do NIF do solicitante, así como do DNI da persoa ou persoas que asinan a solicitude, se non se achega a autorización que se sinala na alínea h) deste mesmo punto; no caso de non presentala, e en aplicación do establecido no artigo 6.1 desta resolución, será verificado polo órgano concedente. Os estranxeiros residentes presentarán o NIE.\nc) Se o solicitante é unha persoa xurídica, copia compulsada do documento público acreditativo do poder con que actúa o seu representante.\nd) Declaración de axudas obtidas ou solicitadas, para os mesmos gastos, en calquera outra administración, organismos ou entes públicos ou privados, que deberá formularse segundo o modelo recollido no anexo II desta resolución. De ser o caso, para as axudas concedidas deberá presentarse copia da resolución de concesión.\ne) Declaración de axudas, amparadas pola cláusula de minimis, obtidas ou solicitadas durante os últimos tres anos, en calquera outra administración, organismos ou entes públicos ou privados, que deberá formularse segundo o modelo recollido no anexo II desta resolución ou, de ser o caso, declaración de non ter recibido ningunha.\ng) Declaración de cumprimento dos requisitos de beneficiario e de non ser empresa en crise que deberá formularse segundo o modelo recollido no anexo II desta resolución. A dita declaración sinalará que a entidade solicitante está ao día de pagamentos de obrigas por reintegros de subvencións e que non concorre nela ningunha das circunstancias relacionadas no artigo 10.2 da Lei 9/2007, que establece que non poderán obter a condición de beneficiario ou entidade colaboradora das subvencións as persoas ou entidades en que concorra algunha das circunstancias seguintes:\nb) Solicitar a declaración de concurso, ser declarados insolventes en calquera procedemento, estar declarados en concurso, estar suxeitos a intervención xudicial ou ser inhabilitados conforme a Lei concursal sen que conclúa o período de inhabilitación fixado na sentenza de cualificación do concurso.\nc) Dar lugar, por causa da que fosen declarados culpables, á resolución firme de calquera contrato asinado coa Administración.\nd) Estar incursa a persoa física, os administradores das sociedades mercantís ou aqueles que posúan a representación legal doutras persoas xurídicas nalgún dos supostos de incompatibilidades que estableza a normativa vixente.\ne) Non estar ao día no cumprimento das obrigas tributarias ou fronte á Seguridade Social ou ter pendente de pagamento algunha outra débeda coa Administración pública da Comunidade Autónoma nos termos que regulamentariamente se determinen.\ng) Non estar ao día no pagamento de obrigas por reintegro de subvencións nos termos que regulamentariamente se determine.\nh) Ter sido sancionado mediante resolución firme coa perda da posibilidade de obter subvencións segundo esta lei ou a Lei xeral tributaria.\nh) Declaración do coñecemento do previsto no artigo 20.3 da Lei 9/2007, do 13 de xuño, de subvencións de Galicia, de estar ao día nas obrigas tributarias e sociais coa Axencia Estatal da Administración Tributaria, a Tesouraría Xeral da Seguridade Social e a Axencia Tributaria de Galicia, e de obtención da Axencia Estatal da Administración Tributaria dos datos identificativos necesarios (identificador do NIF-NIE-DNI, apelidos e nome ou razón social e domicilio fiscal).\ni) Cadro de gastos, que deberá formularse segundo o modelo recollido no anexo II desta resolución, no cal se deberán detallar os gastos conforme as instrucións que figuran no anexo III.\nk) Xustificantes de realización e pagamento dos gastos (para cada un dos gastos que se recollan no anexo II):\n• Fotocopia do documento que acredite a realización do trámite correspondente ante a oficina de propiedade industrial que demostre a súa realización dentro do período comprendido entre o 1 de xaneiro de 2014 e a data de presentación da solicitude de subvención de que se trate.\n• Fotocopia do documento acreditativo do pagamento da taxa, cando se trate de conceptos incluídos nas letras a) e b) do artigo 1.2.\n• Copia compulsada das facturas dos provedores (que deberán reflectir para cada gasto, o seu importe e a súa descrición, co mesmo detalle que o exixido no anexo II) e os orixinais ou copias compulsadas dos documentos bancarios acreditativos do pagamento destas facturas (que permitan identificar a factura e o provedor), cando existan gastos de consultoría.\n• Unha copia das buscas ou informes para os cales se solicita subvención, cando se trate de conceptos incluídos na letra c) do artigo 1.2.\nl) O órgano xestor solicitará unha tradución a unha das linguas oficiais da Comunidade Autónoma de Galicia naqueles supostos en que o considere oportuno.\nm) Calquera outro documento que se requira para a determinación e comprobación dos datos en virtude dos cales se deba formular a proposta de resolución.\nArtigo 4. Seguimento\nA entidade beneficiaria da subvención deberá remitir á Axencia Galega de Innovación, no momento en que se produza, unha copia da publicación do modelo de utilidade ou da solicitude de patente xunto co Informe sobre o estado da técnica no Boletín Oficial de la Propiedad Industrial da OEPM, sempre que supoñan o pagamento dunha taxa.\nA non presentación da devandita documentación ante a Axencia Galega de Innovación no prazo de tres anos contados a partir da data de solicitude da axuda implicará o reintegro da subvención concedida para os custos correspondentes.\nNo campo «Sector» que figura nos datos do solicitante do anexo II, deberá indicarse, de acordo coa seguinte lista, o sector a que pertence a entidade solicitante:\nIndustrias extractivas: produtos enerxéticos.\nIndustrias extractivas: outros minerais agás produtos enerxéticos.\nIndustrias manufactureiras: alimentación/bebidas/tabaco.\nIndustrias manufactureiras: artesanía.\nIndustrias manufactureiras: audiovisual.\nIndustrias manufactureiras: edición/artes gráficas.\nIndustrias manufactureiras: madeira/cortiza/papel.\nIndustrias manufactureiras: maquinaria e equipamento eléctrico/electrónico.\nIndustrias manufactureiras: maquinaria e equipamento mecánico.\nIndustrias manufactureiras: outros produtos minerais non metálicos.\nIndustrias manufactureiras: química/caucho/plástico.\nIndustrias manufactureiras: téxtil/confección/coiro/calzado.\nIndustrias manufactureiras: vehículos e materiais de transporte.\nIndustrias manufactureiras: outras manufacturas.\nProdución/distribución de enerxía eléctrica, gas e auga.\nServizos: tecnoloxías da información e comunicación.\nServizos: outros servizos.\nCusto máximo subvencionable\na) Solicitude de títulos de propiedade industrial relativos a invencións:\nSolicitude de patente de invención, modelo de utilidade, adición a unha patente ou patente divisional en España, incluíndo estudo, redacción ou revisión da memoria, preparación de planos ou debuxos formais e edición\nPetición de realización do Informe sobre o estado da técnica dunha patente nacional\nPresentación de novas reivindicacións dunha patente ou modelo de utilidade en España\nPetición de exame previo ante a OEPM, incluíndo trámites de publicación no BOPI\nPresentación de respostas a observacións de terceiros ou oposicións de patentes ou modelos de utilidade en España\nPresentación do pagamento dos dereitos de concesión dunha patente ou modelo de utilidade ante a OEPM e retirada do título oficial\nSolicitude de patente de invención ou modelo de utilidade nun país (excepto España), incluíndo estudo, redacción ou revisión da memoria, preparación de planos ou debuxos formais e edición\nSolicitude de patente europea, incluíndo estudo, redacción ou revisión da memoria, preparación de planos ou debuxos formais e edición\nSolicitude patente PCT, incluíndo estudo, redacción ou revisión da memoria, preparación de planos ou debuxos formais e edición\nSolicitude de entrada en fase nacional en calquera país dunha patente PCT, incluíndo estudo, redacción ou revisión da memoria, preparación de planos ou debuxos formais e edición\nTradución da memoria descritiva e as reivindicacións dunha solicitude de patente ou modelo de utilidade que se vaia presentar ante calquera oficina de propiedade industrial no estranxeiro ou intergobernamental\nTradución de documentos ante calquera oficina de propiedade industrial no estranxeiro ou intergobernamental despois de depositada a solicitude, para todos aqueles trámites non recollidos nos puntos anteriores e correspondentes a fase de solicitude de títulos de propiedade industrial relativos a invencións na oficina correspondente\nPresentación de documentos ante a OEPM despois de depositada a solicitude, para todos aqueles trámites non recollidos nos puntos anteriores e correspondentes a fase de solicitude de títulos de propiedade industrial relativos a invencións\nPresentación de documentos ante calquera oficina de propiedade industrial no estranxeiro ou intergobernamental despois de depositada a solicitude, cando o trámite realizado consista unicamente no pagamento dunha taxa dentro da fase de solicitude de títulos de propiedade industrial relativos a invencións na oficina correspondente\nPresentación de documentos ante calquera oficina de propiedade industrial no estranxeiro ou intergobernamental despois de depositada a solicitude, para todos aqueles trámites non recollidos nos puntos anteriores e correspondentes á fase de solicitude de títulos de propiedade industrial relativos a invencións na oficina correspondente\nb) Mantemento de títulos de propiedade industrial relativos a invencións:\nPagamento das taxas correspondentes ás anualidades de patentes de invención e modelos de utilidade en España, incluíndo avisos e anotacións\nPagamento das taxas correspondentes ás anualidades de patentes de invención e modelos de utilidade fóra de España, incluíndo avisos e anotacións\nPresentación de documentos ante a OEPM para todos aqueles trámites non recollidos nos puntos anteriores e correspondentes a fase de renovación de títulos de propiedade industrial relativos a invencións\nPresentación de documentos ante calquera oficina de propiedade industrial no estranxeiro ou intergobernamental para todos aqueles trámites non recollidos nos puntos anteriores e correspondentes a fase de renovación de títulos de propiedade industrial relativos a invencións na oficina correspondente\nc) Análises de rexistrabilidade de títulos de propiedade industrial relativos a invencións:\nRealización de buscas de antecedentes rexistrais ou informes de rexistrabilidade de invencións a nivel estatal\nRealización de buscas de antecedentes rexistrais ou informes de rexistrabilidade de invencións a nivel internacional


» Política » Comunicado do Partido Popular de Lugo sobre a praga da couza da patacaCronica3.com A Mariña - costa de Lugo - información da Mariña lucense\nComunicado do Partido Popular de Lugo sobre a praga da couza da pataca\nLugo, 16 de febreiro de 2017.- Desde o Partido Popular de Lugo pedimos responsabilidade para traballar todos xuntos no combate da praga da couza da pataca, que non debera ser unha escusa para a confrontación partidista, pois trátase dun problema cuxa solución vén e virá definida exclusivamente polos técnicos.\nInsistimos na necesidade da unidade de acción no obxectivo por todos perseguido de erradicar a praga, o que esixe centrar os esforzos nas medidas de información e sensibilización a produtores e comercializadores de pataca. Calquera acción noutra dirección estará contribuíndo á extensión da praga e xerando situacións de confusión indesexables.\nTemos ante nós un problema de saúde vexetal que esixe traballar xuntos e cooperando todas as administracións. É básico actuar con unidade e responsabilidade para xestionar que os danos sexan os menores posibles e todos poidan acceder aos recursos, información e apoios xa en marcha, a través das oficinas agrarias comarcais.\nO oportunismo político non pode negar a realidade. Actuouse dende o primeiro momento e tomáronse diferentes medidas de seguimento, control e erradicación, sempre en coordinación cos agricultores afectados e con outras administracións. Proba diso son os máis de 6.800 quilos de tubérculo afectado destruídos entre os anos 2015 e 2016, coa correspondente indemnización, ou o reparto de 820 polilleiros e 283 trampas só na provincia de Lugo.\nLembramos tamén que o borrador do decreto ministerial contempla a posibilidade de compensar aos agricultores polos danos causados pola couza e que, co obxecto de resolver todas as dúbidas, dende a Consellería do Medio Rural estase levando a cabo unha intensa campaña de información tanto con produtores (incluídos os responsables da IXP “Pataca de Galicia”) como con gobernos locais e sindicatos agrarios, tanto hoxe como desde que se detectou a presenza deste insecto en Galicia en 2015.


Rois convoca os certames do Día do Libro e Das Letras Galegas - Lindeiros\nRois convoca os certames do Día do Libro e Das Letras Galegas\nBy Lindeiros on\t 4 Abril, 2022 Axenda, Rois\nRois, 4 de abril do 2022 – Rois convoca o Certames de relatos breves e poesía vinculados ao Día do Libro e Das Letras Galegas.\nSon concursos con moita tradición en Rois e que este ano incorporan a modalidade de fotocreación ou videocreación literaria como novidade.\nA participación está aberta a todas aquelas persoas que o desexen, sen límite de idade, para o que se establecen cinco categorías segundo a idade: persoas nacidas dende 2015 ata a actualidade, entre 2014 e 2013, entre 2012 e 2010, entre 2009 e 2005 e ata 2004, incluído.\nOs traballos deberán incorporar algún elemento característico do concello de Rois, ademais de estar escritos en galego e de ser orixinais e inéditos. Os textos, imaxes, ilustracións e música que se empreguen estarán libres de dereitos de autoría.\nNa modalidade de narrativa establécese un máximo de 10 folios, mentres que en poesía se estipulan entre 10 e 60 versos. As persoas que non manexen a lectoescritura ou os máis pequenos poderán substituír os textos por debuxos, que se realizarán en grupo ou individualmente.\nPor último, nas dúas categorías de máis idade (persoas nacidas ata 2009) súmase a modalidade de fotocreación, que consiste nun fotopoema ou fotorrelato que fusione unha imaxe co texto; ou videocreación, que será un videorrelato ou videopoema composto por imaxe, son, movemento e texto.\nEn fotocreación ou videocreación haberá un único premio, consistente nunha figura de Camilo Seira e un lote de libros en lingua galega. Tamén recibirán un lote de libros os gañadores das categorías de menor idade, ata os 15 anos.\nPara os maiores, haberá premios en metálico nas modalidades de narrativa e poesía: 100 euros para os primeiros e 50 para os segundos no caso de maiores de 18 anos e 60 euros para os primeiros e 30 euros para os segundos se o autor ou autora ten entre 15 e 18 anos. Todas as persoas participantes recibirán un diploma acreditativo.\nO prazo de presentación de orixinais remata o xoves 30 de xuño. A entrega realizarase preferiblemente por medios electrónicos (inscricions@rois.gal), aínda que tamén se ofrece a opción de presentar os traballos por correo ordinario ou de forma presencial no Concello de Rois ou no edificio multiúsos, nos horarios de atención ao público.\nAs bases do certame e o formulario de inscrición pódense consultar e descargar na páxina web municipal.\nBisbarra Concursos Dia das Letras Galegas Día do libro


A casa dos galaicos\nCastromao foi un asentamento de campesiños e mineiros romanizados, pero a súa arquitectura e o seu urbanismo son debedores da tradición acuñada durante a Idade do Ferro (s. VIII-Ano 0). Tratábase dunha comunidade complexa formada tamén por artesáns (oleiros, ferreiros, ourives), como evidencian as ferramentas, moldes e útiles atopados nas distintas campañas arqueolóxicas. Entre os séculos IV e II antes de Cristo, en Castromao as construcións petrifícanse e ocupan toda a superficie da acrópole: 2,2 hectáreas. A muralla consolidada funciona como referencia básica para ordenar as vivendas. Nun contexto social de paz e bonanza económica, a Coelióbriga romanizada alcanzou unhas dimensións moi superiores ás que hoxe define a muralla visible. Así o evidencia a aparición de múltiples materiais arqueolóxicos na aldea próxima de Castromao, o que nos induce a pensar nunha aldea aberta desprovista de muralla. A organización das vivendas deste sector do castro responde a un conxunto de estruturas ao redor dun patio común, destacando como construción principal para vivenda unha con planta circular e vestíbulo, con fogar central e pía no interior. Do outro lado do patio sitúanse unha segunda construción circular e unha terceira cuadrangular de esquinas redondeadas, posiblemente con función de almacenaxe ou corte.\nElementos de bronce achados\nRecuperouse entre uns moldes de alfinete realizados en arxila.\nFíbula en Omega\nÉ un broche metálico utilizado desde época prehistórica por gregos e romanos.\nA metalurxia do ouro\nNeste castro atopáronse dúas tortas de ouro, sendo un dos cinco castros galaicos nos que se documentan evidencias de metalurxia do ouro. Unha delas, de 110 gramos, apareceu neste sector do xacemento. As escouras e muíños para triturar o metal e tamén os moldes de Coelióbriga concentrábanse entre as vivendas máis próximas á muralla, quizais para asegurar un acceso cómodo e rápido en caso de incendio ao adarve, a principal vía de comunicación do castro. No barrio veciño ao da tábula apareceron fornos cerámicos de adobe en forma de pequena bóveda sobre unha base plana e unha soa abertura, a entrada.\nO retrato do metalúrxico, un oficio distinguido e moi considerado durante a antigüidade, puido corresponderse con esta descrición do historiador Robert Fossier:\n“Este home, señor do ferro e do lume, que traballa… diante dos aldeáns, atrapados polo medo e a admiración, é como o señor da comunidade."\nEntre as súas mans e baixo o seu control pasan as monturas e as rodas, os coitelos e as reixas de arar, as fouces e as machadas, os eixos e as lamias, os aros dos toneis. Ten ao señor por cliente, e na súa forxa colgan as armas do guerreiro que vai endereitar ou soldar de novo e brunir. É o obreiro por excelencia… non está totalmente separado do mundo do campo onde pode ter unha parcela…”


Citra, 32 Anos, Granada\nEu non sei onde conseguiu incorporarse este material, pero pé de atleta me causou unha serie de trastornos. A partir de pés e zapatos veu un cheiro terrible, a pesar do feito de que eu teño unha boa hixiene. Para ir ao médico, eu estaba avergoñado, entón eu decidimos auto-medicar. Comprou unha pomada despois do outro. Algúns teñen eliminar a coceira e olor, pero só por un tempo, e algúns enfraquecido síntomas, e, a continuación, só no momento da aplicación. Eu entendo que para ser tímido, non pode ir, cando eu entender que a pel é cuberto con pequenas úlceras. O médico me aconsellou crema tinedole é só a salvación. O lume non é devolto para o terceiro mes, entón eu recomendo a todos!\nYuliana, 25 Anos, Tenerife\nA filla chegou de campo e comezou a queixarse de coceira pés. Sen demora, fomos para o médico. Resultou ser un fungo. O médico suxeriu unha crema Tinedol e dixo que a pesar do seu completamente seguro composición, é moi eficaz. Un par de veces eu aplicada a crema de leite, e a terceira vez que a filla se rexeitou a ser tratado como nada perturba, pero o curso aínda, que rematou. En poucas semanas, eu me sentín pego, decidiu que o médico non ir e nomeado Tinedolque é tamén perfectamente!\nDewi, 27 Anos, Suta\nHome ten un fungo, pero o doutor, por suposto, para dirixir era imposible (non son impotentes calquera argumentos), así que decidín mirar en foros de que a xente axudou. Todos altamente eloxiado Tinedolentón eu decidir a orde. Non sei como eu faría outra droga, pero este tivo os síntomas moi rapidamente, e recaídas despois de usar a crema para o meu marido non estaba. Entón eu recomendo a todos!


Salpicón de polo escabechado | Me gusta ir al super\n75 g Polo\nNunha tixola, fritimos os dentes de allo, cando comecen a tomar cor metemos o polo despezado. Deixámolo dourar e retirámolo para metelo nunha pota acompañándoo dunha cenoria enteira pero planada, unha cebola de igual maneira, o loureiro, a pementa negra, o romeu e o viño branco mesturado con vinagre de viño. O polo debe quedar cuberto por completo. Déixase cociñar durante 15 min. Retírase do fogón e déixase macerar desta maneira, durante unha semana. Para preparar o prato, ponse un leito de leituga cortada en xuliana e sobre esta o polo cortado en tiras, ademais servimos a cebola e a cenoria cociñadas co polo e debidamente cortadas. Pódese aderezar co mesmo caldo de escabeche ou poñer unha salseira con algunha salsa diferente.\nA carne de polo é unha boa fonte de proteínas. Considérase unha carne magra xa que o seu nivel de graxas non é moi elevado e esta atópase principalmente na pel. Contén vitaminas predominantemente do grupo B. A vitamina B3 transforma os alimentos en vitaminas. A vitamina B6 intervén na formación de glóbulos vermellos. Prevén a anemia grazas a cantidade de ferro e ácido fólico que posúe. É unha carne de doada dixestión e presenta unha baixa cantidade de colesterol.


Nesta edición, acoden tamén a Mipcom as empresas socias do Clúster Audiovisual CTV, Ficción Producciones, Portocabo e Tamboura Films, dentro da delegación empresarial galega promovida pola Axencia Galega das Industrias Culturais (AGADIC) coa colaboración do clúster, e que a completan as firmas Maruxiña Filmes, Treeline Distribution e Zenit TV. Ao mercado asisten ademais outras compañías socias como Bambú Producciones, Filmax International, Pequerrecho Subtitulación e Televisión de Galicia.\nDurante os catros días que dura a feria, as compañías galegas terán ocasión de promocionar os seus produtos e servizos, ampliar a rede de contactos e abrir novas vías de negocio para os seus formatos.\nPor parte das empresas do clúster, Ficción Producciones participou esta fin de semana en MipJunior coa serie de animación infantil “Tutú”, estreada en RTVE, e tamén chega a Mipcom coa miniserie “Una casa en amargura”. Pola súa parte, Portocabo leva ao mercado as series “Vidago Palace” e “Hierro” e a tv-movie “Hijos del sol”. Mentres que CTV participa coa serie “Dalia, la modista” e co formato “Camera Gags” e Tamboura Films co seu proxecto “Historias Mínimas”. En Mipcom tamén estarán títulos da Televisión de Galicia como “Hospital Real”, “O Códice”, “Urxencia Cero”, “Serramoura” ou “Peregrino”, entre outros. E de Bambú Producciones as series “Tiempos de guerra”, “Fariña” ou “Velvet Colección”.\nMipcom está considerado un dos mercados de contidos de entretemento máis importantes a nivel mundial, e ofrece a oportunidade de contacto con produtores, distribuidores e compradores de todos os continentes, co que favorece a internacionalización de contidos e formatos.\nPatrocinio dun acto de Europe Creative MEDIA\nNa presente edición, o Clúster Audiovisual Galego levará a cabo, en colaboración coa AGADIC, unha acción promocional do sector en Galicia. Desta maneira, o clúster patrocinará a “Happy hour” do Programa MEDIA en Mipcom, que terá lugar mañá, martes 17, a las 17:00 horas, no stand de Europe Creative MEDIA (P4. B1) e no 5º andar (zona bar).\nDurante o transcurso do encontro farase unha presentación do clúster e das súas empresas, en especial das que están presentes no mercado, e proxectarse un vídeo promocional do audiovisual galego. Por parte da entidade acode a Mipcom o seu presidente, Jorge Algora.\nTanto as empresas como o Clúster Audiovisual desplegarán en Cannes un intenso labor cunha axenda na que se reforzará a rede de contactos internacionais, coa fin de xerar oportunidades de negocio para as empresas galegas.


Abordaxe a Teoría do valor (I) | NR | Periodismo alternativo\nInicioGalizaEconomíaAbordaxe a Teoría do valor (I)\nAbordaxe a Teoría do valor (I)\n17/04/2020 Daniel Seixo Economía, Galiza, Jose Vieira, Uncategorized 0\nA moi tempo que temos as ganas de falar algo sobre a teoría do valor traballo, dada a súa importancia sempre que nos somerxemos na economía. No entanto por distinguidas razoes, tal operación acaba por pasar ao lado e ficar sempre a agardar nova oportunidade. Imos a ver se desta vez a levamos até onde sexa máis fácil para todos a súa percepción. Esta teoría é case tan vella, como é a economía, como ciencia autónoma, dentro do grupo das ciencias sociais. Dela nos falan Adam Smith, David Ricardo e como non, Karl Marx.\nA noción de valor, ten a ver coa cantidade de traballo que é necesario empregar, para ser posíbel producir un determinado ben. Neste momento, salta a pregunta de que no valor dun determinado ben, só entra o traballo final dun produto acabado, e como tal, de inmediata e xeral utilización, ou ao contrario, tamén debemos engadir os valores, que momento a momento, se incorporan, nas distinguidas fases de preparación das materias primas, que entrarán na composición dese produto final (interrogación).\nPara orientación temporal, o señor Adam Smith, naceu en Kirkcaldy en 5 de xuño de 1723, falecendo a 17 de xullo de 1790 en Edimburgo. Era un escocés, que habitou este mundo exactamente o século XVIII, o chamado século das Luces.\nCanto ao señor David Ricardo, era un xudeu safardi- portugués, un destacado membro do pensamento clásico, nacendo en 18 de abril de 1772 en Londres e morreu tamén en Londres en 11 de xullo de 1823. A este economista, se acostuma atribuír tamén, a calidade de ser o pioneiro da macroeconomía moderna. A razón se debe, a súa preocupación de facer unha análise fundamentada, entre os beneficios obtidos e os salarios necesarios pagados para obter o produto. Desde esa análise, se evidencia a chamada lei dos rendementos decrescentes. Tamén hai sido un dos fundadores da teoría cuantitativa do diñeiro. Dificilmente se encontra outro economista, especialmente clásico, cuxos seus pensamentos sexan compartidos por tantos e distinguidos estudosos do pensamento económico, que van desde os neoclásicos até aos marxistas ingleses. Foi igualmente un empresario financeiro de moito éxito, conseguindo unha gran fortuna.\nSaltemos un poco e falemos agora da teoría do valor.\nDicía un profesor que tiven de teoría monetaria, que as cousas de valor se definían polo uso que se lles daba. Non sendo un marxista, o Profesor Teixeira Ribeiro, tiña perfectamente claro, que dentro das teorías sobre o valor, pontificaba naturalmente a teoría da utilidade. Así, falariamos da teoría sobre o valor, axiña utilizariamos a teoría da utilidade, facendo axiña unha incursión no que chamaremos a teoría da utilidade crítica.\nCada unha destas teoría, foron contestadas pór os distinguidos economistas, de acordo coas súas orientacións.\nContinuaremos co chiste do profesor Teixeira Ribeiro, que alén do argumento presentado, tamén engadía que a cantidade de uso, de utilización, revisaba maior ou menor valor al ben en cuestión. El dicía que por exemplo, “os garda choivas se definían pola utilidade que tiñan”, quería dicir que satisfacían unha determinada necesidade e como tal esa era a súa utilidade. Estaría a falar dun valor de traballo concreto o dun traballo abstrato, a que valor se refería?\nEntremos un pouco máis, no valor das cousas, presentemos este exemplo: Porque un determinado diamante debidamente laminado e traballado, vale máis do que un copo de auga? A resposta a esta simple cuestión parece evidente, pois probabelmente a extracción do diamante e súa preparación para aparecer debidamente facetado e laminado, á sido moito máis traballosa do que obter un vaso de auga.\nCabe aquí unha chamada de atención pois, non ten nada a ver coa lei da oferta e da procura. Nada de confusións.\nPara Marx, o valor do traballo, é tanto tomado no aspecto cualitativo, como cuantitativo, aquí xorde pronto unha contradición cos capitalistas, que pura e simplemente desdeñan do aspecto cualitativo, pois o vén como consideracións de transformación en mercadorías pura e simples. Así Marx aumenta e dá máis importancia e categoría ao valor, estabelecendo a diferenza esencial entre prezo e valor. Mas vai máis lonxe, fai a distinción entre o chamado valor de uso e o valor de troco, nocións que xa viñan sedimentadas desde Adam Smith. No entanto Marx, que unha cousa pode ter valor de uso, e por outro lado non ter valor de troco. Calquera cousa que pode ser obtida polo home, sen calquera traballo para a obter.\nAsí, fai sentir que nada pode ter valor de troco, sen ter valor de uso.\nCremos que é habitual o concepto de troco pois, desde a antigüidade se cambiaban as cousas o que significaba que as persoas sentían que había un valor de troco. Mais atención, o valor de troco está inerente a que alguén estea interesado en efectuar ese troco. A isto se chamou, o carácter social, que é un atributo do valor do troco. É necesario por tanto existir unha relación social.\nImos entrar, no que se denomina traballo humano. E desde este momento, avanzamos co traballo en sentido concreto e o traballo en sentido abstracto. Situacións que iremos definindo, máis adiante.\nPara iniciar de forma máis comprensíbel esta diferenza, recordemos que os traballos tamén son distinguidos, consoante quen os practica. Dito dunha forma máis económica, o traballo concreto, é aquel que se destina a operar un valor de uso, mentres o traballo en xeral, é o producido polo gasto xeral de enerxía humana, e este é o traballo abstracto.\nDesde este punto, podemos afirmar, que o valor de troco existe, pois neste está incorporado e materializado, un determinado traballo humano.\nCabe unha chamada de atención, pois moitas veces se crítica que o traballo dun traballador máis lento nas súas tarefas, non é igual ao dun máis dilixente. Non é así, o traballo non se mide polo traballo individual, outro si pola media de traballo necesario para producir un determinado ben.\nXorde aquí un outro elemento en consideración, que ten a ver coa cantidade de traballo necesario, para a produción dun ben, e este é o estado da técnica existente para o producir. De aí que se poda dicir que unha mesma cantidade de traballo, pode producir distinguidas cantidades de bens, de acordo coas condicións técnicas ou de locais de explotación das materias, por exemplo.\nO mesmo acontece, con dous tipos distinguidos de traballadores, se un é altamente especializado na súa actividade, e o compañeiro non o é, o máis adestrado pode producir moito máis produtos do que o menos preparado. Estamos a falar de traballo complexo, para o máis especializado e traballo simple para o menos especializado.\nXorde aquí unha necesidade de esclarecemento, de como se determina o valor?\nAsí, o valor debe ser determinado, polo traballo simple, que sexa necesario para producir ese ben, en condicións reais. E atención, determinadas mercadorías ao non poderen ser creadas de novo, o seu valor non pode ser regularizado polo valor de troco. Un exemplo o cadro de Leonardo da Vinci da Gioconda.\nAté ao momento nos situamos en posicións diatéticas, seguiremos agora máis estritos.\nClaro agora se pon o carácter dobre na produción das mercadorías, ou sexa, expreso nas mercadorías, como diría Marx.\nVolvemos agora ao que David Ricardo dicía, ao distinguir o traballo cualitativo e o traballo cuantitativo, o que el non comprende “é que a súa distinción cuantitativamente supón a súa unidade ou igualdade cualitativamente”, o que significa que non chega ao traballo abstracto, conforme Marx.\nSe trata de que Ricardo non entende esta ecuación:\n“10 kg de trigo = 4 metros de tecido”\nÉ exactamente aquí que resulta a unidade do cualitativo ambos son bens producidos por un traballo humano abstracto.\nA comprensión desta dobre natureza, contida na produción das mercadorías, forma o eixe a volta da cal xira na economía política, como chegar à forma do valor, que é como se expresa a compra dunha mercadoría ou outra mercadoría e abstraendo sucesivamente até a formación do valor diñeiro.\n“Estamos entre a forma relativa e a forma equivalente do valor”.\nVolvendo á ecuación enriba indicada, Marx chama al lado dereito, forma relativa de valor e ao segundo membro forma equivalente. Son termos excluíntes, antitéticos, pero tamén dependentes pois se condicionan reciprocamente.\nProbemos cambiar a ecuación en termos de forma\n“4 metros de tecido = 10 kg de trigo”. Se alterou o mecanismo de relación, concluíndose que a mesma mercadoría non pode na mesma expresión de valor, figurar en ambas as formas ao mesmo tempo.


Trabalingua » 2013 » Outubro\nCada semana un recurso: a corrixir!\nXa a semana pasada vos recomendabamos usar un corrector para vos axudar a detectar aqueles erros que ás veces o ollo non ve. Aquí van as nosas propostas:\nOrtoGal é un corrector en liña no que só tedes que introduci-lo voso texto e premer en Comprobar ortografía. Se tedes erros, apareceravos unha ventá cunha lista de solucións posibles a cada erro. Escolléde-la opción correcta, premedes sobre Substituír, pecháde-la ventá e o voso texto xa está perfecto!\nGalgo é un corrector que se pode integrar nos procesadores de texto. Está dispoñible tanto para Windows como para Mac. Ten un dicionario incorparado e permite engadirlle outros dicionarios externos, que podedes descargar na sección de Dicionarios externos da páxina web do Galgo.\nGolfiño é un corrector específico para OpenOffice.org. A súa particularidade é que non só permite detectar erros ortográficos, senón tamén sintácticos, de estilo e de concordancia. Ademais, cabe dicir que o galego é a única lingua do Estado que conta cun corrector deste tipo! Está dispoñible tanto para GNU/Linux e Windows.\nPara os que uséde-lo LibreOffice, tamén tedes dispoñible o Corrector ortográfico de hunspell para galego, que está adaptado, ó igual cós anteriores, ás normas do 2003 e incorpora, ademais, un dicionario de sinónimos.\nMicrosoft Office tamén ten dispoñible un corrector propio, o Corrector imaxin 2.mil3. O malo desta extensión é que só é compatible co Office 2003 ou anteriores, así que se o voso programa é unha versión posterior, o mellor será que utilicéde-lo Galgo.\nEscollede o que mellor encaixe coas vosas necesidades, deixade os erros a un lado e seducide coa vosa escrita perfecta!\nTags: corrector, ortografía, recurso\nRecursos | trabalingua 29 Outubro 2013 | Comentarios desactivados en Cada semana un recurso: a corrixir!\nCada semana un recurso: vai de ortografía!\nEscribir correctamente non é ningún misterio se sabemos que fontes consultar, así que esta semana, vai de ortografía!\nA biblia da ortografía galega son as Normas ortográficas e morfolóxicas do idioma galego, ese libriño azul tan bonito editado no 2003 pola Real Academia Galega e o Instituto da Lingua galega que tamén podedes consultar en liña. É un compendio de normas bastante completo que vos servirá de referencia para cando non saibades, por exemplo, se ó policía lle deu unha cambra no pé ou no *pe mentres o ladrón *fuxe ou foxe cos cartos.\nOs que inda non coñezáde-la normativa do 2003 e esteades familiarizados coa anterior, só tedes que botarlle un ollo a este resumo dos cambios que se introduciron na nova para seguirdes actualizados.\nE se o que queredes é consultar dúbidas puntuais con respecto á ortografía dunha palabra concreta ou saber se o seu uso está aceptado, tedes á vosa disposición o Vocabulario ortográfico da lingua galega (VOLG). Ten unha interface moi sinxela na que podedes consultar palabras enteiras ou, valéndovos dos símbolos * e ?, comprobar se unha palabra se escribe con b ou v, ou acaba en -cia ou -za:\nComo podedes ver, tedes por un lado as palabras incorrectas e, polo outro, as formas recomendadas. Tamén podedes buscar por categorías gramaticais, o que vos pode ser de utilidade se queredes saber, por exemplo, se a palabra xove está aceptada como substantivo (menos mal que non!). Neste caso recomendámosvos premer na pestana Axuda, onde vos aparecen recollidas as abreviaturas usadas, un pouco opacas para os usuarios de a pé, todo hai que dicilo!\nFalamos antes de verbos. Se estades nun apuro e non lembradé-los paradigmas verbais que tan ben se explican nas citadas Normas, non temades! Cilenis é a vosa salvación! É un conxugador moi sinxelo no que só tedes que introduci-lo infinitivo e inmediatamente aparecen despregadas tódalas súas formas verbais. Ademais, podedes escolle-la opción Conxugar verbos só presentes no VOLG para estardes seguros de que o verbo que buscades está aceptado pola RAG.\nÓ igual que o Dicionario da Real Academia Galega, este conxugador tamén ten dispoñible unha aplicación para móbiles que podedes buscar coa denominación ConxuGalego no voso xestor de descargas (Google Play e iTunes Store). Cómpre dicir que este conxugador non cerra as portas a nada, xa que ademais de estar dispoñible para o teléfono móbil, ten unha versión en portugués e castelán.\nPor último, conviría que falásemos de correctores ortográficos, verdade? Mais o certo é que ese é un tema que dá para moito e xa hoxe nos estendemos bastante, non credes? Ata a próxima!\nTags: normas, ortografía, recurso\nRecursos | trabalingua 21 Outubro 2013 | Comentarios desactivados en Cada semana un recurso: vai de ortografía!\nCada semana, un recurso: Dicionario da Real Academia Galega en liña\nInauguramos sección no blog de Trabalingua! E que mellor que recompilando os múltiples recursos que nos ofrece a lingua galega? Velaí vamos!\nEsta semana comezamos cun básico: o Dicionario da Real Academia Galega en liña. Seguro que moitos de vós xa coñecedes esta ferramenta gratuíta, pero non está de máis descubri-los segredos que agocha este dicionario, non é?\nA verdade é que esta versión é bastante recente. Inda lembraréde-la anterior versión que, á parte de ser pouco práctica, non estaba adaptada á normativa do 2003. Agora a interface é moi intuitiva e sinxela de usar.\nUnha das novidades que achega esta versión é a incorporación do Dicionario de pronuncia da lingua galega, o que nos permite escoita-la palabra buscada con só premer na icona do altofalante que está ó lado do paxariño do Twitter (Si, do Twitter!). Escoitade, escoitade, que inda botades unhas risas!\nOutra novidade importante que se integrou recentemente na interface é a procura de sinónimos ou a busca avanzada. E para os que vos gusta descubrir palabras novas, tedes á dereita palabras á toa, pero tede coidado, que poden ser adictivas!\nAdemais, tamén existe a posibilidade de engadi-lo dicionario á vosa propia páxina web e, o que é mellor aínda, instalalo no teléfono móbil. Só tedes que acceder ó xestor de descarga de aplicacións (como Google play), buscalo, descargalo e listo!\nPor último, cómpre dicir que o dicionario está sendo constantemente actualizado, inda que é certo que lle queda un bo camiño por andar. Vós mesmos podedes colaborar a través da caixa de suxestións cando vexades que hai cousas que mellorar. Non quededes calados, que a lingua facémola todos!\nTags: dicionario, en liña, recurso\nRecursos | trabalingua 10 Outubro 2013 | Comments (1)


«Hai que romper coa mala imaxe que ten a vila, porque é irreal»\nBarbanza: «Hai que romper coa mala imaxe que ten a vila, porque é irreal»\nXoán Pastor Rodríguez Santamaría (Xuño-Porto do Son, 1973) é licenciado en Filoloxía Galego-Portuguesa e Filoloxía Hispánica pola Universidade de Santiago de Compostela. Seus pais, Luísa e Claudio, teñen oito fillos: cinco homes e tres mulleres. Pastor Rodríguez está recentemente casado. É home interesado pola cultura e polo que ela produce, autor de varias publicacións, entre as que destacan Escritores da Barbanza , Dicionario de escritores ribeirenses e Dicionario Ramón Piñeiro . Exerceu de profesor en colexios e na actualidade é alcalde do Son. É puntual na cita. Recorda antes de comezar a conversa que de neno estudou no Son para logo facer o Bacharelato no Instituto Número 1 de Ribeira.\n-Din que saír do pobo para ir estudar a Santiago marca carácter.\n-Foi unha experiencia que significou un cambio. Era vivir fóra sen depender de ninguén. Todo estudante debe pasar por esa situación. A vida nocturna de Compostela, tan rica. Hai de todo. Participas en faladoiros. A biblioteca universitaria. Son vivencias que marcan o futuro, tanto persoal como profesional. -¿Por que será que tantos mestres se converten en políticos e ademais queren ser alcaldes? -Será a ansia de descubrir algo máis que non atopamos noutro sitio. Penso que os partidos buscan sempre alguén que destaque nalgún eido. Pode ser a vida social, cultural, etcétera. -¿Que calidades se lle deben presupor a un político? -A primeira é a honradez; a sinceridade e capacidade de traballo son as seguintes da lista. -¿Como se definiría dende a perspectiva de galego, titulado en filoloxía portuguesa que está dentro do PSOE e que ademais exerce como escritor? -Un home intentando construír cada vez a realidade. Dicía Ramón Piñeiro «formarse para gañar a realidade». -¿Estaba Ramón Piñeiro dentro dese pensamento? -Fixen un ensaio sobre el. Vino un home sorprendente con lucidez de pensamento na realidade que lle tocou vivir. Para min é o máis grande filósofo que temos en Galicia e que fai un esforzo para achegarnos á filosofía universal, coa tradución da obra do alemán Heidegger. -¿Que está disposto a facer por Porto do Son? -A dar todo o que podo dar. Hai que romper coa mala imaxe que ten a vila, porque é irreal e foi aportada por algúns medios de comunicación. Algún día dirase algo disto. Podo ofrecer capacidade de diálogo. Penso que falando coa xente conséguense as cousas. Falo, por exemplo, do castro de Baroña, do plan especial que está pendente de aprobarse por falta de terreos. Os visitantes non teñen a ninguén que os guíe polo xacemento. Non hai un centro de interpretación á beira del. O que hai está deslocalizado. O castro ten malos accesos. Se arranxamos isto, penso que acadaremos mellorar a imaxe do Son. Pero temos que colaborar todos. -¿Como andan as relacións persoais entre vostede e Manuel Tomé, anterior alcalde e actual xefe da oposición? -Nin mal nin ben. Nunca tiven ningún problema con el. Considereino un amigo que fallou á lealdade de tal. Neste momento está interpretando o papel que lle corresponde como xefe da oposición, pero máis nada. -Se lle din que ten que vender Porto do Son en poucas palabras, ¿que nos diría? -Hai que vir a Porto do Son por varias razóns, entre as que destacan: as propias da paisaxe humana, as de paisaxe de natureza e polas nosas ricas e diferenciadas tradicións. Pero por enriba de todo está o acollemento que fan os veciños á xente que nos visita.\nPSOE Santiago ciudad Comarca do Barbanza USC Ribeira


Alejandro López | Xoves, 8 de Febreiro de 2018, 19:40\nARCHIVADO EN | mina de touro contaminación Galicia cobre\nUn proxecto mineiro que definen de sustentable e propio do século XXI, a pesar de que a Sociedade Galega de Historia Natural detectase contradicións e erros na súa documentación inicial, falta de información sobre a concentración de metais e de análise nas súas consecuencias, e máis que notables riscos ambientais en torno ao depósito de estériles ou a desaparición de 20 mananciais, entre outros.\nEsta acidificación constitúese como unha nefasta consecuencia que coa reactivación só irá a peor. A contaminación derivada afectaría á potabilidade da auga que fornece a varios concellos (Vedra, Teo, Padrón, Vilagarcía de Arousa, Pontecesures, Catoira...) e explotacións gandeiras, así como aos seus ecosistemas e a rendibilidade da ría de Arousa, “a máis produtiva de Europa, onde se produce o 70% do mexillón de todo o Estado español”, de acordo a Xaquín Rubido. Máis que crear emprego, presenta a capacidade de destruír unha importante parte do sector do mar galego, así como do prezado valor turístico e gastronómico de Galicia.\nE os efectos prexudiciais non parecen ter fin: seis voaduras diarias capaces de provocar movementos sísmicos nunha zona cunha escola infantil e unha residencia de ancianos; o desvío de dous arroios e a destrución de 20 mananciais e depósitos de auga que abastecen á veciñanza circundante, datos plantexados pola Sociedade Galega de Historia Natural; varias explotacións gandeiras que quedarían sen "a súa base territorial", ao estar moitos dos terreos da zona dedicados á agricultura, un dos principais motores económicos destes municipios; ata o camiño de Santiago nalgún dos seus tramos máis próximos ao Pino verase afectado, de acordo ao explicado pola 'Plataforma Veciñal Mina Touro-O Pino NON'.\nQueda falar dos residuos restantes, ácidos e mesturados cos produtos químicos, que permanecerán almacenados en balsas quilométricas, esquecidos e á espera de ser liberados. “A presión dos lodos acidificados nas balsas”, comenta Xaquín, “é unha auténtica espada de Damocles”, unha case perpetua ameaza que podería romper cos sismos das voladuras e soltar todos os contaminantes, e que supón un perigo maior se temos en conta que os seus muros poderían alcanzar a altura de 80 metros, tanto como a catedral de Santiago.\nFai click na imaxe para acceder á liña do tempo (en castelán) sobre a mina de Touro ata xaneiro de 2018.\nUn risco demasiado real e que non deixa de sumar unha inmensa marea de vítimas: veciños de distintos municipios e localidades, explotacións gandeiras, a ría de Arousa, espazos protexidos como o Complexo Intermareal Umia-O Grove ou especies animais como o salmón do río Ulla, que acumulou durante o período de explotación da mina sete veces máis de cobre que tralo seu abandono, segundo un estudio do CSIC, da Universidade de Vigo e da Universidade sueca de Swansea. Trátase de unha lista que se agranda, mobilizada en contra dun máis que posible desastre ambiental a longo prazo que non entende de persoas, senón de negocio irresponsable. Un que nunca foi, é, nin será rendible para o benestar de Galicia.\nA mina de Touro: "un desastre ambiental sen precedentes" para a Asociación Aldea Viva\nPlataforma en Defensa da Ría de Arousa insta á paralización da Mina de Touro


Un xulgado pontevedrés anula por primeira vez unha multa por saltar o confinamento tras declaralo ilegal o Constitucional - Pontevedra Viva\nXoves 22 de Xullo, 2021 ás 14:03 do Xoves 22 de Xullo, 2021\nA Xustiza galega xa empeza a anular multas impostas durante o primeiro estado de alarma por saltarse o confinamento unha vez que a recente sentenza do Tribunal Constitucional declarouno ilegal. O primeiro xulgado da comunidade en ditar unha sentenza destas características é o Contencioso-administrativo número 1 de Pontevedra.\nO xulgado pontevedrés ditou, por tanto, a primeira sentenza de Galicia na que revoga unha multa por saltarse o confinamento, baseándose en que o Constitucional declarou nulas as restricións de circulación do estado de alarma aprobado o 14 de marzo de 2020.\nO maxistrado Francisco de Cominges Cáceres estima nesta sentenza un recurso presentado por un veciño de Tui contra a Subdelegación do Goberno de Pontevedra. Fora sancionado con 601 euros por saír a un parque infantil coa súa filla e abonou 300,50 euros ao acollerse ao desconto por pronto pago. Agora, a administración deberá devolverlle o diñeiro.\nO xuíz subliña que na sentenza do Constitucional que anula a prohibición de circulación establecida no Real Decreto 463/2020, polo que se decretou o estado de alarma sinálase "con carácter expreso" que esa declaración de nulidade afecta, retroactivamente, ás sancións administrativas impostas por incumprir o confinamento.\nNeste caso concreto, o veciño denunciado estaba nun parque infantil do paseo de Tui ás 18.40 horas do 31 de marzo de 2020, acompañado pola súa filla, e foi multado "única e exclusivamente" por incumprir, sen causa xustificada, a prohibición de circulación. Durante o xuízo, o home explicou que se viu obrigado a baixar ao parque porque a súa filla "entrou en estado de ansiedade tras varios días de peche”.\nA sentenza, que xa é firme, tamén engade que, neste caso en concreto, ademais da recente sentenza do Constitucional, concorre outra causa adicional de anulación da multa, "por infrinxir os principios de legalidade e tipicidade”, pois o veciño sancionado e a súa filla regresaron ao seu domicilio cando llo requiriron os axentes da Garda Civil, de modo que non houbo desobediencia.\nRespecto diso, o xuíz Francisco de Cominges lembra que todos os xulgados contencioso-administrativos da provincia de Pontevedra emitiron "multitude de sentenzas sobre casos análogos" nas que anularon as sancións ao non desobedecer os multados unha orde directa ditada por un axente da autoridade, senón os mandatos dunha disposición de carácter xeral.\nO xuíz impón á Administración do Estado o pago das costas do litixio e contra esta sentenza xa non cabe interpoñer recurso.


Como aspiradores traballo? - China Shandong Mellor Motor\nO aspirador modesta é un dos máis útiles aparellos de limpeza doméstica utilizados hoxe en día. O seu deseño simple, pero eficaz fixo acabar coa necesidade de limpar o po e outras partículas pequenas en superficies coa man, e virou limpeza da casa nun traballo máis eficiente e moi rápido. Usando somente succión, o baleiro leva o lixo e almacena-o para a eliminación.\nEntón como é que estes heroes domésticos traballar?\nO xeito máis sinxelo de explicar como o aspirador pode sugar os detritos é a pensar niso como unha palla. Ao tomar un grolo de bebida a través dunha palhinha, a acción de succión crea unha presión negativa no interior da palla: unha presión que é máis baixa que a da atmosfera circundante. Así como en películas de espazo, onde unha brecha no casco da nave espacial suga persoas para o espazo, un aspirador de baleiro crea unha presión negativa no interior, o que fai que un fluxo de aire para dentro.\nO aspirador utiliza un motor eléctrico que xira un fan, aspirar o aire - e calquera pequenas partículas collidos na mesma - e empurrando-o para fora do outro lado, dentro dunha bolsa ou un recipiente, para crear a presión negativa. Pode pensar, entón, que despois de varios segundos ía deixar de traballar, xa que só se pode forzar tanto aire nun espazo confinado. Para resolver esta situación, o baleiro ten un oco de escape que fará a ventilación do aire para fóra do outro lado, o que permite que o motor segue a funcionar normalmente.\nO aire, con todo, non só pasar e se ejetado para fóra do outro lado. Sería moi prexudicial para as persoas que utilizan o baleiro. Por que? Ben, na parte superior da po e sucidade que un baleiro colle, tamén recolle partículas moi finas que son case invisibles a simple vista. Se son inalados en cantidades suficientes, poden causar danos aos pulmóns. Xa que non todas estas partículas son presos polo saco ou recipiente, o aspirador de po pasa o aire a través de, polo menos, un filtro fino e moitas veces un filtro HEPA (High Efficiency Particulate Arresting) para eliminar case toda a po. Só agora é o aire seguro para ser respirado novo.\nA potencia dun aspirador de po é determinada non só pola forza do seu motor, pero tamén o tamaño do orificio de admisión, a parte que suga superior a suciedade. Canto menor sexa o tamaño da dose, a maior potencia de aspiración é xerada, como accionando a mesma cantidade de aire a través dunha pasaxe máis estreita significa que o aire debe moverse máis rápido. Esta é a razón que a baleiro aspirador anexos con portas de entrada estreitas, pequenas parecen ter unha succión moito maior que un maior.\nHai moitos tipos diferentes de aspirador, pero todos eles funcionan no mesmo principio da creación dunha presión negativa usando un ventilador, prendendo a suciedade aspirada-se, a limpeza do aire de escape e soltando o. O mundo sería un lugar moito máis sucio sen eles.


xeito substantivo masculino1 Cada unha das posibilidades diversas de facer unha cousa, de interpretala, de actuar, de ser. A ti paréceche que este é xeito de deixar as cousas? Ten un xeito particular de mirar. É o seu xeito de dicirche que lle gustas. Non lle fales dese xeito a teu irmán. Noutros tempos as cousas eran doutro xeito. Dalgún xeito, pode dicirse que algo melloraron as cousas. SINÓNIMOS forma, maneira, modo2 Forma máis conveniente ou idónea de facer algo. Aí o tendes! Ese é o xeito de coller as baquetas.3 Conxunto de características externas que definen a particularidade dunha cousa ou persoa e permiten diferenciala doutras ou de si mesma noutros momentos. A obra xa vai collendo un xeito. CONFRÓNTESE aspecto, traza24 Conxunto de condicións innatas ou adquiridas que permiten realizar certa actividade con éxito. Ten pouco xeito para as tarefas da casa. SINÓNIMOS habilidade, maña Ten moito xeito para contar os contos.5 Maneira óptima de realizar unha actividade que require certos dotes. Hai que ver con que xeito baila.6 Forma natural en que está disposta unha cousa. Hai que segar conforme o xeito da herba.7 Posición, sentido etc., en que se coloca algo. Así non colle pola porta; hai que poñelo do outro xeito.8 Coidado, precaución. Andade con xeito.9 Arte de pesca que consiste nunha rede longa que se estende e se deixa durante horas para que a sardiña que se despraza co cambio de marea malle nela. Sardiñas do xeito. FRASES E EXPRESIÓNS CON xeito Ao xeito 1 A xeito. Se che cadra ao xeito, achégate alí e dálle o recado. 2 Apropiado, que vaia ben, que non desmereza. O piso está ben, o que cómpren agora son uns mobles ao xeito. A xeito 1 Da forma adecuada, en boa posición. A peza non se lle puxo a xeito e non puido disparar. SINÓNIMO ao xeito 2 Ser oportuno, non molesto (con verbos como quedar, vir etc.). Se che vén a xeito, pasa pola miña casa. A xeito de En forma de, a modo de. Precipitacións a xeito de chuvascos. Con xeito 1 Con habilidade, con maña. Baila con moito xeito. 2 Con precaución, con coidado, con orde. Ide con xeito. Darlle xeito (alguén a algo) Mostrar moi boa disposición e calidades para realizar algo. Dálle moito xeito á pintura. Dar xeito (algo a alguén) Serlle fácil, cómodo, manexable. Aos xergos dános máis xeito coller as cousas coa esquerda. Quere cambiar a ferramenta porque a que ten non lle dá xeito. De todos os xeitos A pesar de todo, aínda así, de todas formas. Non conta con apoios para o seu proxecto, pero, de todos os xeitos, non renuncia a realizalo. De xeitoApropiado A ver se me dá unha carne de xeito para frixir. De xeito que locución conxuntiva 1 Introduce unha consecuencia. A tarde era apracible, de xeito que saímos pasear. SINÓNIMOS así que, conque, de maneira que, de modo que 2 Introduce unha cláusula modal. Explícallo de xeito que o entenda. SINÓNIMO de maneira que Facer xeito (algo a alguén) Cadrar ben. Se che fai xeito, lévalle isto a meu irmán. Sen xeito Sen medida, de forma non racional. Gasta os cartos sen xeito. Iso non é alimentarse; máis ben é comer sen xeito.


Baiona volverá celebrar a tradicional procesión marítima da Virxe do Carme - ValmiñorTV\nInicioBAIONABaiona volverá celebrar a tradicional procesión marítima da Virxe do Carme\nTras dous anos de parón obrigado pola crise sanitaria, embarcacións e mariñeiros volverán vestirse de gala para homenaxear á Virxe do Carme nunha edición reducida e que estará centrada nos actos principais. Desde a Confraría “La Anunciada” están a ultimar os flocos para a súa celebración mentres se coordinan co párroco Manuel Salcidos para fixar unha data en firme. O seu patrón maior, Jose Miguel Sotelo, adiantou que tratarán de que se leve a cabo o 17 de xullo e no caso de que non sexa posible, a festividade adiantarase ao 10 dese mesmo mes.\nPolo momento está confirmada a misa de campaña a pé de porto, a tradicional ofrenda floral en fronte do parador, a homenaxe ao mariñeiro máis lonxevo e o acto estrela do día, a procesión por terra e por mar en honra á súa patroa. Por contra, a participación da Banda de Música Municipal de Baiona aínda está no aire e do mesmo xeito ocorre con outro dos grandes actos, a Danza das Espadas, que de asistir precedería ao roteiro marítimo. Aínda está por decidir o veterano do gremio que este ano será obxecto de honras aínda que o pósito ten a varios candidatos en mente.\nDeste xeito, as festas que habitualmente teñen varios días de duración quedarán reducidas a un por motivos organizativos, descartando a verbena e a tirada de fogos de artificio. “Tras o parón non tiñamos claro que puidese recuperarse o formato habitual de pre-pandemia así que decidimos retomar a cita centrándonos nos actos máis importantes”, explica Sotelo. En poucos días darán a coñecer o cronograma en firme aínda que apenas diferirá do de anos anteriores. Nesta orde a imaxe será portada desde a Capela da Misericordia a lombos dos mariñeiros ata o peirao; ás 17 horas, liturxia; homenaxe ao máis lonxevo, Danza das Espadas, romaría marítima e para finalizar, comitiva por terra ata o punto de partida.\nA corporación municipal de Gondomar secundou este mediodía a concentración convocada en solidariedade coas familias e amigos das tres mulleres asasinadas este luns en Valga, pola ex parella dunha delas. Un acto, que concluíu cun […]


Espazo Lectura: O Lendo Contigo de marzo celebrarase o domingo 27, Día Mundial do Teatro\nO Lendo Contigo de marzo celebrarase o domingo 27, Día Mundial do Teatro\nCoincidindo coa celebración do Día Mundial do Teatro, para o Lendo Contigo do mes de marzo escollemos como lectura Valentino Rufini e Âkil Pillabán, de viaxe a Milán (e van sen un can), unha divertida obra treatral de Roberto Salgueiro publicada por Baía Edicións.\nA sesión trasládase do último sábado de mes (o seu día habitual) ao domingo 27, para poder contar coa presenza do autor. Coma sempre, será a partir das 12.00 horas.\nE pola tarde, imos aos teatro\nO propio domingo, a partir das 18.00 horas no Auditorio Lois Tobío de Gondomar, dentro da programación da Mostra de Teatro da Concellería de Cultura do Concello de Gondomar, teremos a oportunidade de ver a montaxe desta obra da man da compañía Talía Teatro. Dese xeito, os nenos e nenas que previamente leron o texto poderán ver como se transforma en representación teatral.\nValentino Rufini e Âkil Pillabán, de viaxe a Milán (e van sen un can) é unha comedieta farsesca dirixida ao público infantil, como a define o seu autor. Transcorre en Venecia (Italia) nunha fría noite do século XVIII.\nValentino Rufini, de regreso á súa casa en Milán, é abandonado polo seu criado, que marcha con todos os seus cartos. Só e cargando co seu baúl de viaxe, decide pasar a noite nunha casa en ruínas no camiño por onde pasará a carruaxe que vai cara a Milán.\nNo mesmo lugar aparece coa idéntica intención Âkil Pillabán, a quen a súa ama deixara composto, sen cartos e cun baúl cheo de traxes de señora ostentosa vida a menos.\nAmbos se coñecerán e compartirán a noite, e, con ela, desexos, sospeitas e medos mutuos, mentres agardan a que chegue o día e continuar as súas viaxes, pero...\nRoberto Salgueiro (Caracas, 1966). Licenciado en Filoloxía Hispánica pola USC e DEA en Teoría da Literatura e Literatura Comparada. Como autor teatral foi galardoado cos seguintes premios: Premio Álvaro Cunqueiro 1988, con O arce do xardín; finalista do Premio Álvaro Cunqueiro 1989, con Historia de Neera; Premio Álvaro Cunqueiro 2000, con Eliana en ardentía ou Bernardo destemplado; finalista do Premio Rafael Dieste 2001, con Matanza, Premio Álvaro Cunqueiro 2002, con Moliere final; Premio de Dramaturxia Carlos Couceiro 2002 con Apnea; Premio de Teatro Abrente 2006, con Memoria de Helena e María; Premio Álvaro Cunqueiro 2007, con Historia da chuvia que cae todos os días. É director da Aula de Teatro da Universidade de Santiago de Compostela desde o ano 1990, publicou diversos ensaios e traducións sobre a práctica teatral e dirixiu montaxes para diversas compañías de teatro e institucións públicas. Os seus traballos como director de escena e autor presentáronse en numerosas localidades de Galicia e España así como en Bélxica, Francia, Países Baixos, Noruega, Alemaña, Portugal, Marrocos, Porto Rico, Estados Unidos...\nValentino Rufini e Âkil Pillabán, de viaxe a Milán (e van sen un can) foi estreada pola compañía galega Talía Teatro no Teatro Principal de Santiago de Compostela o 4 de decembro de 2008.\nTalía Teatro naceu no ano 1988 no Concello de Cee como grupo de teatro afeccionado vinculado á asociación Cultural Domingo Antonio de Andrade, entidade organizadora da Mostra de Teatro de Cee. No ano 1996, despois de se constatar a evolución da compañía e despois das boas críticas e premios, decidiu dar o salto ao sector profesional montando numerosos espectáculos.\nEtiquetas: Club de Lectura Compartida Lendo Contigo, Clubs de lectura, programación infantil\nPresentación da campaña "Gondomar, lendo para medr...\nEspazo Lectura participa en Ballobar (Huesca) nas ...\nSusurradores de poesía na Casa da Lectura\nRoberto Salgueiro no Lendo Contigo\nPrincesas, ratos, lobos e outras historias no Cont...\nO Lendo Contigo de marzo celebrarase o domingo 27,...\nEstes mércores, na Casa da Lectura, son os nenos e...\nO Lecturas Debuxadas proponnos unha viaxe á realid...\nEspazo Lectura recolleu en Lugo o Premio Fernández...\nProfesoras do CRA Antía Cal visitan a Casa da Lect...\nQuinto aniversario do Contomar\nO sábado 12 de marzo: Asemblea Xeral Ordinaria\nEspazo Lectura no Centro de Día Atalaia\nNo Lendo Contigo de febreiro quitámoslle a roupa a...\nVichelocrego Teatro, novo socio protector de Espaz...\n"En clave de conto" pasou por Gondomar\nO entroido chega este mércores á Casa da Lectura